Hvorfor er Enhedslisten imod den foreslåede stramning af familiesammenføring?

»For det første mener jeg, at de principper om familiens enhed, som vi blandt andet har tilsluttet os i Flygtningekonventionen og Den Europæiske Menneskerettighedskonvention, er vældig fornuftige. Det vil sige, at man så vidt muligt skal arbejde for, at familier ikke splittes ad. Krig splitter desværre familier ad. Det ved alle. Jeg mener, at et land som Danmark i denne situation bør gøre, hvad vi kan, for at familier genforenes. For det andet er der mange uretfærdigheder i muligheden for at komme ud af krigszoner og få beskyttelse. En rask ung mands chance for at overleve turen i en gummibåd over Middelhavet er markant større end for eksempel et barns, ligesom at det er farligere for en kvinde end en mand at være på flugt på grund af risikoen for seksuelle overgreb. Reglerne om familiesammenføring forsøger at komme nogle af de uretfærdigheder til livs ved at give den flygtede mand mulighed for at få kone og børn i sikkerhed«, siger Enhedslistens politiske leder Johanne Schmidt-Nielsen.

Flygtningene rejser gennem hele Europa for at komme til Danmark. De kan vel vælge at rejse til et andet land og dermed slippe for de stramme danske regler?